Saru gee vir Jurie helpendehand | Netwerk24
Saru gee vir Jurie helpendehand
Deur Brenden Nel 24 Maart 2019 00:07
Die Suid-Afrikaanse Rugbyunie (Saru) gaan ’n bedryfshoof aanstel om die druk op die uitvoerende hoof, Jurie Roux, te verlig.
Aansoeke vir dié pos het Vrydag gesluit nadat dit intern en die afgelope week by provinsies geadverteer is.
Die nuwe pos, wat al lankal op die kaarte is, is intern by SA Rugby geadverteer maar ook die week aan die provinsies gestuur. Aansoeke vir die pos het Vrydag gesluit.
Roux se verpligtinge as een van Suid Afrika se verteenwoordigers by Sanzaar, die beheerliggaam van die Superreeks, en Wêreldrugby maak dit vir hom soms baie moeilik om op daaglikse bedryfstake te konsentreer. Daar word lank al in rugbysirkels daaroor gekla.
Die nuwe pos wat geskep is, sal die geskikte kandidaat in die posisie stel om Saru se bedryfsplan uit te voer en die werknemers te bestuur. Roux sal dan meer tyd hê om strategies te werk en Saru ekstern te verteenwoordig.
Die pos benodig iemand met ’n nagraadse kwalifikasie in besigheidsadministrasie of soortgelyk, asook tien tot 15 jaar se ervaring, waarvan tien jaar in ’n senior leierspos moet wees. Die persoon moet ook oor ten minste vyf jaar se ervaring in sport beskik.
“Jurie is gewoonlik te besig, of hy reis oorsee na vergaderings toe, en dikwels moet werknemers en belanghebbendes om sy skedule werk. Dit kan projekte vertraag en bemoeilik,” het ’n bron aan Rapport gesê.
“Om ’n tweede in bevel vir Jurie aan te stel, sal dinge baie vergemaklik.
“Die daaglikse take sal makliker hanteer word.”
’n Ander bron het aan Rapport gesê dat Saru se uitvoerende hoof meer by die wêreldwye rugbylandskap betrokke moet wees.
Dis veral met die beplande Wêreldliga en Suid-Afrika se rolle by die Pro14-kompetisie en Sanzaar in gedagte.
“Met rugby wat nou ‘n globale sport is, het SA Rugby rerig iemand in die kantoor nodig om te verseker die wiele bly draai, terwyl daar ook ‘n groeiende nood is vir ‘n uitvoerende hoof om die strategiese vrae in Wêreldrugby te help beantwoord.”
‘n Aankondiging oor die suksesvolle kandidaat word binne ‘n paar weke verwag.
Meer oor: Suid-Afrikaanse Rugbyunie (Saru) | Jurie Roux | Bedryfshoof | Uitvoerende Hoof